钦定古今图书集成/明伦汇编/氏族典/第437卷 > 马录
## 钦定古今图书集成/明伦汇编/氏族典/第437卷 > 马录

按《明外史马录传》：“录字君卿，信阳人。正德三年进士，
授固安知县。居官廉明，征为御史。嘉靖五年，出按山
西，而妖贼李福达狱起。福达者，崞人，初坐妖贼王良、
李钺党，戍山丹卫，逃还，更名午，为清军御史所勾，再
戍山海卫，复逃居洛川，以弥勒教诱愚民邵进禄等为乱。事觉，进禄伏诛。福达先还家，得免，更姓名曰张”
寅，输粟得太原卫指挥使。子大仁、大义、大礼，皆冒京
师匠籍，用黄白术干武定侯郭勋。勋、大信幸其仇薛
良讼于录，按问得实。勋为移书录，祈免。录不从，偕巡
抚江潮具狱以闻，且劾勋庇奸乱法。诏福达父子论
死，勋置不问。会给事、御史交章劾勋，谓罪当连坐。勋
亦累自疏，具以“议礼触众怒”为言。帝心动，勋复乞张
璁、桂萼为援，璁、萼乃合谋腾蜚语。帝深入其言，命取
福达等至京，下廷鞫。尚书颜颐寿等不敢自坚，改拟
“妖言”律斩。帝怒，遣官往械录。潮命璁、萼、方献夫分署
三司事，严刑推问。萼等遂肆意榜掠，录不胜刑，自诬
故入人罪，谪戍广西南丹卫。卒于戍所。